游六和寺
作者：孔平仲
朝代：宋

paragraphs: 同尋六和寺，去旁蒼崖行。
崢嶸石林氣，㶁㶁流水鳴。
見此俗慮減，入門心更清。
盤空到窈窕，小憩山前亭。
天晴修竹外，颯有風雨聲。
僧云金魚池，近日秋雨足。
餘波落清壁，散作雪色瀑。
徐興視其流，登高穿屈曲。
忽逢白練飛，碎點濺珠玉。
清泠振毛髮，瀟洒蕩心腹。
金魚在何處，演漾戲平陸。
鱗鬣老愈黄，點漆作雙目。
憶爲兒童時，嘗劇此池旁。
聞人說金魚，已謂百歲强。
今踰二十年，僧死草木荒。
此魚尚無恙，纖質不改常。
謂魚非靈物，安得擅久長。
四海波浪高，三江網羅密。
長鯨喪明珠，幽暗無白日。
我疑龍變化，就此溪中逸。
紛綸乾坤爭，浩蕩風霆出。
何如守一泓，無得亦無失。